Skroeiende hitte, storms in die Kaap verwagArgieffoto bloot ter illustrasie. (Foto: Unsplash) Erge weer word vandeesweek vir dele van die Wes-Kaap, veral aan die kus, voorspel met gebiede wat skroeiende hitte tot hewige donderstorms te wagte kan wees. Die Suid-Afrikaanse Weerdiens (SAWD) het gewaarsku dat gebiede in dié provinsie Donderdag al hemelhoë temperature kan verwag. “Temperature kan na aan 40 °C kom wat tot ongemaklike toestande oor die binneland van die Weskus-distrik kan lei,” lui die waarskuwing. Dié warm weerstoestande kan moontlik tot wegholbrande in veral die Matzikama- plaaslike munisipaliteit lei. Benewens die skroeiende hitte het die weerdiens voorlopig gewaarsku dat dele van die Wes- en Noord-Kaap die komende naweek erge donderstorms kan verwag. “Hewige donderstorms kan moontlik van Saterdagmiddag oor die binneland van die Noord-Kaap ontwikkel, asook oor die sentrale en oostelike dele van die Wes-Kaap, insluitend die Overberg-distrik,” lui die waarskuwing. “Hierdie storms kan ook tot swaar reënval lei wat binne ŉ kort tydperk tot 20 mm reënval kan lei. Dit kan kitsoorstromings tot gevolg hê en hewige weerlig word verwag.” Groot hoeveelhede hael en sterk wind, soveel as 70 km/h, word saam met die donderstorms verwag. Sterk suidoostelike winde sal Saterdag aan die kus tussen Saldanhabaai en Kaap Agulhas ontwikkel en moontlik tot Sondag duur. “Saam met golwe wat ŉ hoogte van tot 4 m kan bereik sal hierdie weerstoestande dit moeilik maak vir mense in klein vaartuie op die oop see.” Die weerdiens vermoed dat die komende weerstoestande Wes-Kaapse inwoners se strandaktiwiteite gaan ontwrig.